
מישיבת ועדת הכלכלה

סדר היום:
1.
תקנות התעבורה (תיקון מס' ...), התשס"ט-2009, בדבר לוחית זיהוי שלישית

נכחו:


חברי הוועדה: 


אופיר אקוניס – היו"ר 

מוזמנים:
 

עוזי יצחקי
-
סמנכ"ל בכיר תנועה, משרד התחבורה והבטיחות בדרכים

חנניה אפנג'ר
-
מנהל מחוז רישוי באר-שבע והנגב, משרד התחבורה והבטיחות בדרכים

שמעון ולינסקי
-
מנהל אגף הרכב, משרד התחבורה והבטיחות בדרכים

רן פינקל
-
ראש תחום מחלקת מוסכים, משרד התחבורה והבטיחות בדרכים

עו"ד חוה ראובני
-
סגנית היועמ"ש, משרד התחבורה והבטיחות בדרכים

עו"ד עמי רוטמן
-
יועץ משפטי, הרשות הלאומית לבטיחות בדרכים

מרב רפאלי
-
מנהלת תחום פניות הציבור, הרשות הלאומית לבטיחות בדרכים

עו"ד חיים אמיגה
-
ע' יועמ"ש, המשרד לביטחון פנים

רוית הופמן
-
תובעת את"ן, המשרד לביטחון פנים

פקד שגית שועלי
-
תובעת את"ן, המשרד לביטחון פנים

גבי בן הרוש
-
יו"ר מועצת נהגי המשאיות הארצית, יו"ר מועצת המובילים והמסיעים

משה יהודה
-
חבר הנהלה, מועצת המובילים והמסיעים

אהוד סביון
-
מנכ"ל חברת דרך ארץ היוויז

עו"ד שי טלמור
-
יועץ משפטי, חברת דרך ארץ היוויז

אריה כרנדיש
-
ממונה על הבטיחות, התאחדות חקלאי ישראל, המרכז החקלאי

ייעוץ משפטי:  
איתי עצמון


נועה קברטץ (מתמחה)

מנהלת הוועדה:
לאה ורון

רשמת פרלמנטרית: אירית שלהבת
תקנות התעבורה (תיקון מס' ...), התשס"ט-2009, בדבר לוחית זיהוי שלישית

היו"ר אופיר אקוניס:


אני פותח כעת את הישיבה הראשונה מתוך סדרת ישיבות בנושא תקנות תעבורה. אנו מתחילים עם תקנות התעבורה (תיקון מס' ...), התשס"ח-2008, בדבר לוחית זיהוי שלישית. מי יציג את התקנות? בבקשה.

חוה ראובני:


שינוי התוספת העשירית מתבקש. הרקע הוא אותם כלי רכב שהמצלמות של כביש 6, בגלל המבנה שלהן, לא קולטות ומצלמות את לוחית הרישוי ולכן לא ניתן לשלוח להם חשבונות. לכן כבר כיום יש בתוספת העשירית רשימה של כמה סוגי כלי רכב שחייבים בלוחית רישוי שלישית במיקום שונה במקצת כדי שהמצלמות יקלטו אותם ושאפשר יהיה לחייב אותם כדין על-פי החוק בתשלום אגרה בכביש 6. הניסיון העלה שיש איזה חסר ויש עוד סוגי כלי רכב שהמצלמות לא קולטות את מספריהם. 

היו"ר אופיר אקוניס:


 עם אילו כלי רכב יש בעיה, למשל?

חוה ראובני:


לכן אנחנו מבקשים להוסיף שתי קבוצות: הנגררים והנתמכים הכבדים מעל 10 טון; וכן כל המשאיות הכבדות (N3), שהם כלי רכב מעל 12 טון, כלי רכב גדולים וכבדים. בגלל מבנה השלדה ומיקום הגלגלים וכיוצא בזה יוצא שלוחית הרישוי ממוקמת באופן שהמצלמה עלולה לא לקלוט. 

היו"ר אופיר אקוניס:


מתי הבעיה הזאת זוהתה? זה בוודאי קיים כבר כמה שנים. מעניין אותי לדעת למה רק עכשיו אתם מביאים את התקנות. 

אהוד סביון:


התקנה הזאת עברה ממש לפני פתיחת הכביש, בשנת 2004. אז זיהינו שכל לוחיות הזיהוי של הרכבים הכבדים, משאיות מכל הסוגים, חלקן הגדול נמצא על השלדה והמצלמות לא יכולות לצלם אותן. דרך אגב, הבעיה הזאת לא קיימת רק בכביש 6, אלא היא בעיה כללית גם מבחינת המשטרה כאשר עוברים את המצלמות של המשטרה והן לא מצליחות לתפוס את כל אלה שעוברים באדום. 

היו"ר אופיר אקוניס:


 ב-2004 זיהיתם את הבעיה ורק עכשיו הבאתם תיקון לתוספת העשירית?

אהוד סביון:


לא, רק רגע. 

היו"ר אופיר אקוניס:


אני אתך, דרך אגב. 

אהוד סביון:


אז עבר החוק, אז עברה התקנה ופשוט שכחנו שני סוגי משאיות: מעל 10 טון ומעל 12 טון. מאז אנחנו פועלים כדי לנסות להעביר את ההשלמה של התקנה הזאת. 

היו"ר אופיר אקוניס:


 אני יכול לנצל את ההזדמנות ולברך אותך?

אהוד סביון:


תודה רבה. 

היו"ר אופיר אקוניס:


 לברך אותך ואת המדינה ואת כל הנוסעים בכביש. הקטע הצפוני שנחנך אתמול יש לו באמת חשיבות תחבורתית וחברתית. אני מקווה שהודעתו של ראש הממשלה, שאמר שהכביש יגיע עד קריית שמונה, תתאמת. 

אהוד סביון:


הוא החזיר את המזלג לקריית שמונה. המזלג היה מתוכנן כך במקור, ירד ועכשיו אני מקווה שחזר. 

היו"ר אופיר אקוניס:


 יופי. טוב מאוד. ההודעה שלו בהחלט חשובה. כפי שאומרים: צאו לדרך, ובהצלחה עם הקטע החדש. 


יש הערות לאיגוד המובילים?

גבי בן הרוש:

בוקר טוב. המטרה שלנו היתה להגיע לדיון ולהתנגד, אבל בסך הכול הגענו עם משרד התחבורה ועם חברת "דרך ארץ היוויז" להסכמה, כמו בפעם הקודמת, לפחות מבחינת המימון והערכה חשבונאית, שאנחנו נוסיף את המספר. אין לנו עניין שחלק יברחו מתשלום האגרה. יש בינינו סיכום. 

היו"ר אופיר אקוניס:


 טוב מאוד. 

גבי בן הרוש:

מר עוזי יצחקי שומע אותי. אני מבקש ממך כיושב-ראש הוועדה, יש לנו בעיה כואבת מאוד ואקוטית שמקשה עלינו במצב הכלכלי הקשה. אני מצטרף לברכות שלך על פתיחת קטע 18 בכביש 6, אבל גם היום אנחנו מגיעים עם הפסקל לכל צד ב-70 שקל לכיוון אחד, ועם הקטע הדרומי אנחנו נגיע לכדי כך שמשאית תשלם פעמיים על הכביש הזה קרוב ל-400 שקל. 

היו"ר אופיר אקוניס:


בקטע הדרומי בינתיים הסרנו את הטלת האגרה, לדאבון לבם של החברים. 

גבי בן הרוש:

התעריף היום מקשה מאוד על נהג המשאית. אם אצטרך לשלם היום 200 שקל ויותר ליום – אנחנו עדיין לא מרוויחים את זה. אני מבקש לנצל את הנוכחות שלי בוועדה, ומר עוזי יצחקי שומע אותי, ולבקש שמשרד התחבורה בכל זאת יילך אתנו לדיון משותף, לראות איך יוכלו להקל עלינו כי אנו משלמים פי שלוש. עורקי התנועה במדינה סתומים. אני נוסע כמעט מדי יום בדרך בין חיפה ותל-אביב ואין אפשרות לנסוע. במקום לעודד אותנו לנסוע בכביש 6, עושים ההיפך. 

היו"ר אופיר אקוניס:


 אני מקבל את הצעתך. אני מבקש ממך גם כן, אם תוכל בשמי, כמי שמשתמש בחלק נכבד מכביש 6, לבקש מחלק מנהגי המשאיות, בעיקר אם אינני טועה "נבאלי" או משהו כזה, לנהוג שם קצת יותר בזהירות ולא לעקוף. לא כל-כך דחוף לעקוף אחד את השני בכביש 6 ולסתום את המסלול השמאלי. אני לא יודע מי הוא "נבאלי" הזה. 

לאה ורון: 


וגם בכניסה לירושלים. 

היו"ר אופיר אקוניס:


אני מקבל את בקשתך. אם אפשר תעביר גם את הבקשה שלנו, פשוט להרגיע קצת. אם אפשר קצת יותר בנחת. 

גבי בן הרוש:

אל"ף, אני אשמח. רק דבר אחד מוזר לי. כביש 6 התחיל יפה עם ניידות. אני לא רואה אותן יותר. 

היו"ר אופיר אקוניס:


 אגב, גם אני לא. אתה מדבר על ניידות משטרה?

גבי בן הרוש:

לא. ניידות שצריכות לסייע במקרה של תקלה, וחבל. 

היו"ר אופיר אקוניס:


 את זה אני רואה דווקא. את ניידות המשטרה אני לא רואה. 

אהוד סביון:


הסיירים שלנו עובדים. תגברנו עכשיו סיירים גם עבור הקטע הצפוני, שני רכבים של סיירים, וגם בדרומי. אכיפת תנועה – זה המשטרה. 

גבי בן הרוש:

בסדר, אבל לא יקרה שום דבר אם נתפוס את הנהגים הסוררים. הם עובדים על הקו הזה באופן קבוע, צודק היושב-ראש, וצריך להרגיע אותם. 

אהוד סביון:


נפנה למשטרה בבקשה לתגבר את האכיפה. בחלק מן הדרך הוספנו תמרור "אי עקיפת משאיות". בשני קטעים – למשל בבית נחמיה יש קצת עלייה – כדי שלא יקרה מה שאתה אומר הוספנו תמרור "אי עקיפה למשאיות".

היו"ר אופיר אקוניס:


 התמרור טוב. השאלה אם הוא נאכף. 


מר גבי בן הרוש, אם אפשר אני מבקש שתוציא מכתב או הוראה מטעמך לנהגי המשאיות, שפשוט יקחו קצת אוויר לנשימה. המכוניות שנוסעות בצד שמאל, שהן קצת יותר מהירות, פתאום מוצאות עצמן מאחורי משאית נגררת, עם שני חלקים, שעוקפת את רעותה, ולפעמים עוקפת אפילו משאית מאותה חברה. אולי תוכל להוציא איזה מכתב או הוראה, פשוט שינהגו קצת יותר בנחת. 

גבי בן הרוש:

נעשה את זה בשמחה. אני מקבל את זה. תאמין לי, אני עולה לירושלים ורואה את המשאיות. היתה פנייה של השר לעשות פיילוט, לנסות במשך חודשיים שמשאיות עד 10 בבוקר לא יעברו שם. אני אומר לכם, זה שערורייה. התשתיות כאן מבחינתנו בעייתיות מאוד. אנחנו בבעיה ופניתי למע"צ וגם למשטרה. אני מוכן לעשות את הפיילוט, אבל איפה אוכל לעצור? אין שוליים. 

היו"ר אופיר אקוניס:


 נכון. אגב, יש הצעת חוק של חבר הכנסת אופיר פינס-פז שאוסרת את הנסיעה למשאיות בין 7-10 בבוקר. כאשר התחלתי הידברות לא פורמלית בנושא הזה הבנתי, אם אני לא טועה מן המשטרה, שאין למשאיות היכן לעמוד בינתיים בשעות הללו. זאת הצעת חוק בעייתית מאוד לביצוע. היא טובה מאוד ברמה הדקלרטיבית אבל צריך לבחון כיצד לבצע אותה. נקיים עליה הידברות נפרדת, לא כרגע. לגבי כביש מספר 1, נמצאים כאן נציגי משרד התחבורה. יש שם קטסטרופה תחבורתית שמביישת ממש את המדינה. צריך למצוא מה לעשות עם הדבר הזה. לא ייתכן שכל יום במוקד התנועה תהיה אותה הודעה, שמשורש ועד נווה אילן, וזה במקרה הטוב, או משורש ועד הראל יש פקק בגלל איזו מכונית שנתקעת או בגלל אוטובוס שנתקע, כי משהו קורה שם. צריך לבדוק מה קורה עם הכביש הזה. התוואי באמת היסטורי אבל אולי אנחנו צריכים לחשוב גם על העתיד, אם כי באמת כביש 443 הוא אלטרנטיבה מעולה לנוסעים לירושלים. 


אני מציע שתקראי את התקנות. אני רואה שיש כאן בגדול הסכמה בעניין הזה. 

גבי בן הרוש:

הייתי מבקש, ברשותך, כי אני לא רואה כאן חברי כנסת נוספים - - - 

היו"ר אופיר אקוניס:


אאשר את זה ברוב קולי ... 

חוה ראובני:


תקנות התעבורה (שינוי התוספת העשירית), התשס"ט-2009


"בתוקף סמכותי לפי סעיף 70 לפקודת התעבורה, ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה:

תקנה 1 – תיקון התוספת העשירית

בתוספת העשירית לתקנות התעבורה, התשכ"א-1961 – 

(1)
פרט 9 יימחק;

(2)
בסופה יבוא:

"10
רכב מסוג O4
11
רכב מסוג N3"."


אנחנו מבקשים למחוק את פרט 9 – רכב מסוג נתמך רכין שחייב בלוחית רישוי שלישית – כי הוא כלול בקבוצה הרחבה יותר החדשה של "רכב מסוג O4" – זה נתמכים ונגררים מעל 10 טון. פרט 9 הקיים כלול בפרט 10, לכן הפך להיות מיותר. פרט 11 הוא רכב מסוג N3. 


תקנה 2 – תחילה

"תחילתן של תקנות אלה ששה חודשים מיום פרסומן. "


אנחנו מבקשים שהתחילה תהיה 6 חודשים מיום פרסום התקנות, שיהיה זמן לכל המשאיות להתקין את לוחיות הרישוי הנוספות. 

היו"ר אופיר אקוניס:


חצי שנה זה זמן מספיק להתקנת הלוחיות. 

גבי בן הרוש:

בלאו הכי אנו עושים את זה לפני הרישוי. נעשה את זה אפילו קודם לכן. 

היו"ר אופיר אקוניס:


לא נותר לי אלא לאשר את תקנות התעבורה (תיקון מס' ...), התשס"ט-2009, בדבר לוחית זיהוי שלישית. תודה רבה. התקנות מאושרות. 

הישיבה ננעלה בשעה 9:45

